ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3017/98

υποβολή: Luigi Florio (PPE) προς το Συμβούλιο

(2 Οκτωβρίου 1998)

Θέμα: Αίτημα του Ισραήλ να προσχωρήσει στο δυτικό συνασπισμό

Το κράτος του Ισραήλ είναι το μοναδικό από τα 185 κράτη μέλη του ΟΗΕ που δεν μπορεί να εκλεγεί στο Συμβούλιο Ασφαλείας και τούτο γιατί οι ασιατικές χώρες, στην περιοχή των οποίων ανήκει γεωγραφικά το Ισραήλ, του απαγορεύουν την είσοδο στην οργάνωσή τους, η δε Ευρωπαϊκή Ένωση, δεν έχει ακόμη δώσει απάντηση στο ισραηλινό αίτημα για προσχώρηση στο δυτικό συνασπισμό.

Οι ΗΠΑ, Αυστραλία, Καναδάς και Νορβηγία αντίθετα, έχουν ήδη εκφράσει θετική γνώμη.

Ποιά στάση προτίθεται να κρατήσει το Συμβούλιο έναντι του ισραηλινού αιτήματος;

Δεν θεωρεί ότι η αποδοχή του αιτήματος αυτού θα ήταν η δέουσα ένδειξη καταδίκης της διάκρισης την οποία υφίσταται το Ισραήλ εκ μέρους του ασιατικού συνασπισμού;

Απάντηση

(7/8 Δεκεμβρίου 1998)

Το Συμβούλιο υπενθυμίζει ότι, κατά την άποψη της ΕΕ, το Ισραήλ ανήκει αναμφίβολα στην περιφερειακή ομάδα της Ασίας. Ωστόσο, δεδομένου ότι η υποψηφιότητα του Ισραήλ στα πλαίσια της Ασιατικής ομάδας δεν είναι δυστυχώς δυνατή προς στιγμή, είναι ορθό για την Ομάδα Δυτικής Ευρώπης και Άλλων (WEOG) να είναι σε θέση να αναγνωρίσει τη δυσκολία αυτή, υποστηρίζοντας ανά περίπτωση, τις ισραηλινές υποψηφιότητες σε εκλογές οργάνων του ΟΗΕ όταν δεν υπάρχουν υποψήφιοι της WEOG.

Όσον αφορά το ζήτημα της προσωρινής προσχώρησης του Ισραήλ στην WEOG, η ΕΕ πιστεύει ότι δεν είναι επίκαιρη η λήψη μιας θετικής απόφασης.
ΓΡΑΠΤΗ ΕΡΩΤΗΣΗ E-2718/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Ερωτήματα σχετικά με την παραβίαση των ανθρωπίνων δικαιωμάτων στις Ολλανδικές Αντίλλες

1. Έχει πληροφορηθεί το Συμβούλιο των Υπουργών το γεγονός ότι η γενική εισαγγελική αρχή στο Curaçao έχει δώσει την εντολή διεξαγωγής ερευνών σχετικά με την κακή μεταχείριση την οποία υπέστησαν έγκλειστοι στην φυλακή Koraal Specht;

2. Γνωρίζει το Συμβούλιο Υπουργών ότι στο τμήμα ειδικής ασφάλειας των φυλακών του Koraal Specht, προτού υπάρξει μεσολάβηση, οι φύλακες και ομάδα της αστυνομίας αμέσου δράσεως προκάλεσαν βιαιότατα επεισόδια;

3. Αντιλαμβάνεται το Συμβούλιο Υπουργών ότι ο τρόπος με τον οποίο ενέργησε η αστυνομία αμέσου δράσεως στις Αντίλλες, μεταξύ άλλων "εξαναγκάζοντας ομάδα κρατουμένων να εκδυθούν ενώ κατόπιν, φέροντας χειροπέδες, αναγκάστηκαν, δερόμενοι με ρόπαλα από σειρά φυλάκων να επιστρέψουν στα κελιά τους" αποτελεί σοβαρή παραβίαση των ανθρωπίνων δικαιωμάτων;

4. Προτίθεται το Συμβούλιο να ζητήσει διευκρινίσεις από το Βασίλειο των Κάτω Χωρών σχετικά με τις εν λόγω πρακτικές και με ποιο τρόπο σκέφτεται το Συμβούλιο των Υπουργών να μπορέσει να προλαμβάνει στο μέλλον τις πρακτικές αυτές εντός των κρατών μελών της ΕΕ;

Απάντηση

(14 Δεκεμβρίου 1998)

Το Συμβούλιο δεν είναι σε θέση να απαντήσει στην ερώτηση της αξιοτίμου κ. Βουλευτού, η οποία, σε κάθε περίπτωση, δεν εμπίπτει στις αρμοδιότητες της Ευρωπαϊκής Ένωσης.
ΓΡΑΠΤΗ ΕΡΩΤΗΣΗ E-3328/98

υποβολή: Gerardo Fernández-Albor (PPE) προς την Επιτροπή

(10 Νοεμβρίου 1998)

Θέμα: Ευρωπαïκό Ταμείο Εγγυήσεων για τις συντάξεις

Οι συνεχείς ανησυχίες για το μέλλον των συντάξεων έχουν οδηγήσει, σε ορισμένα κράτη μέλη, στη δημιουργία ενός δημόσιου αποθεματικού για την μεσοπρόθεσμη και μακροπρόθεσμη χρηματοδότηση των συντάξεων.

Το εν λόγω αποθεματικό θα τίθεται σε λειτουργία όταν το σύστημα κοινωνικής ασφάλισης αποδεικνύεται ανεπαρκές λόγω της γήρανσης του πληθυσμού και θα καλύπτει στο μέλλον ενδεχόμενες διαφορές μεταξύ των συνεισφορών και των παροχών, κοινωνικής ασφάλισης.

Πιστεύει η Επιτροπή ότι θα έπρεπε να μελετήσει μία φόρμουλα, σε κοινοτικό επίπεδο, για τη δημιουργία ενός Κοινού Ταμείου για όλη την Ευρωπαϊκή Ένωση, υπό τη μορφή των υπαρχόντων εθνικών ταμείων, που θα επιτρέπει να καλύπτονται τα ενδεχόμενα μελλοντικά ελλείμματα που θα αντιμετώπιζε κάποιος εθνικός οργανισμός κοινωνικής ασφάλισης, υλοποιώντας έτσι την κοινοτική αλληλεγγύη για όλα τα συνταξιοδοτικά καθεστώτα που υπάρχουν στα κράτη μέλη της Ένωσής μας;

Απάντηση του κ. Flynn εξ ονόματος της Επιτροπής

(16 Δεκεμβρίου 1998)

Στον τομέα της κοινωνικής προστασίας τα κράτη μέλη είναι ελεύθερα να καθορίζουν τη δική τους πολιτική σε ό,τι αφορά την οργάνωση και τη χρηματοδότηση των συστημάτων κοινωνικής ασφάλισης, υπό τον όρο ότι τηρείται το κοινοτικό δίκαιο σχετικά με την ίση μεταχείριση ανδρών και γυναικών και σχετικά με την κοινωνική ασφάλιση των διακινούμενων εργαζομένων.

Τα κράτη μέλη μπορούν συνεπώς να συμφωνήσουν, εφόσον το επιθυμούν, για τη δημιουργία δημόσιου αποθεματικού για τη μεσοπρόθεσμη και μακροπρόθεσμη χρηματοδότηση των συντάξεων. Η Επιτροπή δεν προτίθεται να προωθήσει την ιδέα για τη δημιουργία ενός τέτοιου κοινού ταμείου για ολόκληρη την Κοινότητα.
ΓΡΑΠΤΗ ΕΡΩΤΗΣΗ E-2408/98

υποβολή: Leonie van Bladel (UPE) και James Janssen van Raay (UPE) προς το Συμβούλιο

(28 Ιουλίου 1998)

Θέμα: Υπηκοότητα των σουριναμέζων δολοφόνων του Δεκεμβρίου

1. Έχει ενημερωθεί το Συμβούλιο για την απόφαση του Δικαστηρίου του Άμστερνταμ σύμφωνα με την οποία επισημαίνεται ότι η Εισαγγελική Αρχή της Ολλανδίας "δεν επετέλεσε το έργο της" σε ό,τι αφορά την έρευνα για την υπηκοότητα εκείνων που είναι υπεύθυνοι ή συνυπεύθυνοι για το κύμα δολοφονιών του Δεκεμβρίου του 1982 στο Σουρινάμ;

2. Αντιλαμβάνεται το Συμβούλιο ότι η αδικαιολόγητη λακωνική στάση της Εισαγγελικής Αρχής της Ολλανδίας, αλλά και των ολλανδικών πολιτικών κομμάτων σχετικά με την έρευνα για το κύμα δολοφονιών στο Σουρινάμ το 1982, όπου πολύ πιθανόν είχαν εμπλακεί άτομα ολλανδικής υπηκοότητας και ενώ η Εισαγγελική Αρχή της Ολλανδίας υιοθετεί για την έρευνα μια στάση ως να επρόκειτο για κλοπή ποδηλάτων, οδηγεί (η στάση αυτή) σε ολοένα και μεγαλύτερη μείωση της εμπιστοσύνης του ευρωπαίου πολίτη στην έννομη τάξη και στην πολιτική;

3. Δεν νομίζει το Συμβούλιο ότι η Εισαγγελική Αρχή της Ολλανδίας θα πρέπει να προσπαθήσει στο έπακρο να διευκρινισθεί πλήρως, εκατό τοις εκατό, η υπηκοότητα των δολοφόνων εκείνη τη μακρυνή μέρα της 8 Δεκεμβρίου 1982 στο Σουρινάμ, καθώς και η τότε υπηκοότητα των συνεργατών τους;

4. Συμφωνεί το Συμβούλιο με τη γνώμη του Δικαστηρίου του Άμστερνταμ, ότι δηλαδή για την πλήρη αποτυχία της έρευνας της Εισαγγελικής Αρχής της Ολλανδίας αποκλειστικά και μόνος υπεύθυνος είναι ο Ολλανδός Υπουργός Δικαιοσύνης;

5. Υπάρχουν, κατά το Συμβούλιο, συνέπειες της εσφαλμένης πολιτικής της ολλανδικής Δικαιοσύνης, και αν ναι, ποιές είναι αυτές;

Απάντηση

(27 Νοεμβρίου 1998)

Το Συμβούλιο δεν είναι σε θέση να απαντήσει τις ερωτήσεις των αξιότιμων κκ. Βουλευτών, οι οποίες δεν εμπίπτουν στην αρμοδιότητα της Ευρωπαϊκής Ένωσης.
ΓΡΑΠΤΗ ΕΡΩΤΗΣΗ E-2879/98

υποβολή: Panayotis Lambrias (PPE) προς την Επιτροπή

(28 Σεπτεμβρίου 1998)

Θέμα: Παραβίαση της Οδηγίας 91/674/ΕΟΚ για τις ασφαλιστικές εταιρίες

Σύμφωνα με τις καταγγελίες ενδιαφερομένων φορέων που ήλθαν στη δημοσιότητα και έχουν κατατεθεί στην Επιτροπή, το Ελληνικό Υπουργείο Ανάπτυξης δεν ελέγχει με την οφειλόμενη αυστηρότητα τη σχετική Ελληνική και Κοινοτική νομοθεσία, επιτρέποντας έτσι σε πολλές ασφαλιστικές εταιρίες να έχουν ελλείμματα δισεκατομμυρίων δραχμών και να επιχειρούν, παράτυπα, την κάλυψή τους κατά την επόμενη διαχειριστική περίοδο. Αποτέλεσμα αυτής της πρακτικής είναι η συνεχής αύξηση των ελλειμμάτων που συνεπάγεται την επισφαλή θέση των ασφαλιζομένων καθώς και την παράνομη είσοδο ορισμένων εταιριών στο χρηματιστήριο.

Ερωτάται η Επιτροπή αν εκτιμά, σύμφωνα με τα στοιχεία που διαθέτει, ότι εφαρμόζεται προσηκόντως στην Ελλάδα η Οδηγία 91/674/ΕΟΚ(1) και σε αρνητική περίπτωση αν προτίθεται να λάβει τ' αναγκαία μέτρα.

Απάντηση του κ. Monti εξ ονόματος της Επιτροπής

(04 Δεκεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.

(1) ΕΕ L 374 της 31.12.1991, σελ. 7.
ΓΡΑΠΤΗ ΕΡΩΤΗΣΗ E-2457/98

υποβολή: Leonie van Bladel (UPE) και James Janssen van Raay (UPE) προς το Συμβούλιο

(30 Ιουλίου 1998)

Θέμα: Διμερής σύμβαση για την έκδοση καταζητούμενου μεταξύ Ολλανδίας και Τρίνιταντ/Τομπάγκο

1. Έχει πληροφορηθεί το Συμβούλιο τις δηλώσεις του υπουργού δικαιοσύνης του Τρίνιταντ/Τομπάγκο, Maraj, σύμφωνα με τις οποίες, σε ό,τι αφορά την άρνηση του Τρίνιταντ για τη σύλληψη του υπόπτου για διεθνή διακίνηση ναρκωτικών σε μεγάλη κλίμακα πρώην σουριναμέζου δικτάτορα και επί του παρόντος συμβούλου του κράτους, Desi Bouterse, "η Ολλανδία είναι υπεύθυνη για την επιδείνωση των διπλωματικών σχέσεων μεταξύ των δύο χωρών", επειδή το Τρίνιταντ/Τομπάγκο είχε ήδη ζητήσει πριν από δύο έτη τη σύναψη διμερούς συμβάσεως με την Ολλανδία σχετικά με την έκδοση;

2. Δεν φρονεί το Συμβούλιο ότι η μη σύναψη διμερούς συμβάσεως μεταξύ Ολλανδίας και Τρίνιταντ/Τομπάγκο σχετικά με την έκδοση αποτελεί σοβαρό μειονέκτημα της πολιτικής των ολλανδικών υπουργείων εξωτερικών και δικαιοσύνης, και μάλιστα όταν μια τέτοια σύμβαση είχε προταθεί από το Τρίνιταντ/Τομπάγκο στην Ολλανδία πριν από δύο έτη και όταν μια παρόμοια σύμβαση συμφωνήθηκε μεταξύ των Ηνωμένων Πολιτειών και του Τρίνιταντ/Τομπάγκο πριν από δύο μήνες;

Απάντηση

(27 Νοεμβρίου 1998)

Το εάν οφείλει κράτος μέλος να συνάψει συμφωνία έκδοσης με τρίτη χώρα είναι ζήτημα που αφορά μόνο το συγκεκριμένο κράτος μέλος και δεν αφορά το Συμβούλιο.
ΓΡΑΠΤΗ ΕΡΩΤΗΣΗ E-2391/98

υποβολή: John McCartin (PPE) προς την Επιτροπή

(27 Ιουλίου 1998)

Θέμα: Πολιτική τιμών για τα οχήματα με κινητήρα

Γνωρίζει η Επιτροπή το υψηλό κόστος του φόρου οχημάτων με κινητήρα που επιβάλλει η Ιρλανδική Κυβέρνηση στα ιδιωτικά. Δεν πιστεύει η Επιτροπή ότι ο συγκεκριμένος φόρος δημιουργεί στρέβλωση του ανταγωνισμού στην αγορά των οχημάτων αυτών και θέτει πολλές επιχειρήσεις στην Ιρλανδία σε σοβαρή μειονεκτική θέση έναντι των ανταγωνιστών τους εκτός της χώρας αυτής;

Απάντηση του κ. Monti εξ ονόματος της Επιτροπής

(26 Οκτωβρίου 1998)

Η Επιτροπή γνωρίζει το φόρο που έχει επιβληθεί στα αυτοκίνητα από την ιρλανδική νομοθεσία ("vehicle registration tax", με ποσοστά που κυμαίνονται μεταξύ 23,2 % έως 29,25 % της "τιμής της αγοράς"). Επειδή δεν υπάρχει εναρμόνιση της κοινοτικής φορολογικής νομοθεσίας σάυτόν τον τομέα, αυτός ο τύπος φόρου διέπεται σήμερα από τις εθνικές νομοθεσίες. Η Επιτροπή θεωρεί ότι στο σημερινό στάδιο του κοινοτικού δικαίου το επίπεδο αυτού του φόρου, στο βαθμό που δεν εισάγεται καμία διάκριση, δεν παραβιάζει τις κοινοτικές διατάξεις σε θέματα φορολογίας.
ΓΡΑΠΤΗ ΕΡΩΤΗΣΗ E-2603/98

υποβολή: Stelios Argyros (PPE) και Konstantinos Hatzidakis (PPE) προς την Επιτροπή

(1 Σεπτεμβρίου 1998)

Θέμα: Αυθαιρεσίες της ΕΥΔΑΠ απέναντι στους έλληνες καταναλωτές

Σύμφωνα με καταγγελίες που μας έχουν γίνει από την "Άμυνα του Πολίτη", αστική μη κερδοσκοπική εταιρεία που στοχεύει στην προστασία του πολίτη από την αυθαιρεσία του κράτους, η ΕΥΔΑΠ (Εταιρεία Ύδρευσης και Αποχέτευσης Πρωτευούσης) χρεώνει τους έλληνες καταναλωτές για την αντικατάσταση των υδρομετρητών της με ποσό ιδιαίτερα υψηλό, υπερδιπλάσιο, σε σχέση με το κόστος προμήθειας του υδρομετρητή, που προκαλεί βάσιμες υπόνοιες για την εξαγωγή αδικαιολόγητα υψηλού κέρδους εκ μέρους της ΕΥΔΑΠ. Συγκεκριμένα, με βάση το μειοδοτικό διαγωνισμό για την ανάθεση του έργου, το κόστος κατασκευής και τοποθέτησης των υδρομετρητών ανέρχεται σε 4.774 δρχ. για τον καθένα, ενώ η ΕΥΔΑΠ χρεώνει τους καταναλωτές 10.000 δρχ. + 18 % ΦΠΑ, σύνολο 11.800 δρχ. για την αντικατάστασή τους. Σύμφωνα όμως με Υπουργική Απόφαση του 1992 η ΕΥΔΑΠ δικαιούται να επιβάλει μόνο ανταποδοτικό τέλος ίσο με τη δαπάνη προμήθειας, τοποθέτησης και εγγύησης χρήσης του υδρομετρητή και όχι να εξαγάγει κέρδος.

Με δεδομένα αυτά θα μπορούσε να με πληροφορήσει η Επιτροπή εάν θεωρεί ότι η ως άνω πρακτική της ΕΥΔΑΠ συνιστά κατάχρηση ή εκμετάλλευση δεσπόζουσας θέσης, εάν αυτή η πρακτική συνάδει προς το κοινοτικό δίκαιο καθώς και τί προτίθεται να πράξει η Επιτροπή για την άρση αυτής της κατάστασης;

Απάντηση του κ. Van Miert εξ ονόματος της Επιτροπής

(02 Οκτωβρίου 1998)

Όσον αφορά το συμβιβάσιμο προς το κοινοτικό δίκαιο, η προαναφερθείσα περίπτωση δεν επηρεάζει τις συναλλαγές μεταξύ των κρατών μελών και κατά συνέπεια δεν εμπίπτει στο πεδίο εφαρμογής του κοινοτικού δικαίου αλλά στην αρμοδιότητα των κρατών μελών.

Σε κάθε περίπτωση, βάσει των στοιχείων που περιγράφονται από το Αξιότιμο Μέλος, η Επιτροπή δεν είναι σε θέση να αποφανθεί κατά πόσον υπάρχει κατάχρηση δεσπόζουσας θέσης στην αγορά που εξυπηρετείται από την αθηναϊκή Εταιρεία Ύδρευσης.

Κατά κανόνα, το περιθώριο κέρδους μιας επιχείρησης που πωλεί και εγκαθιστά μία συσκευή πρέπει να καλύπτει το ειδικό και γενικό κόστος, καθώς και να της επιτρέπει να πραγματοποιεί ένα καθαρό κέρδος. Στη συγκεκριμένη περίπτωση, δεν κοινοποιήθηκε από το Αξιότιμο Μέλος η συνάρτηση κόστους-κέρδους. Κατά συνέπεια, δεν είναι δυνατό να εκτιμηθεί το ενδεχόμενο κέρδος το οποίο πραγματοποιείται από την αθηναϊκή Εταιρεία Ύδρευσης.
ΓΡΑΠΤΗ ΕΡΩΤΗΣΗ αρ θ. 2013/98 του Jose APOLINARIO προς την Επ τροπή. Διαθέσιμο περιφερειακό εισόδημα ανά περιφέρεια



Επίσημη Εφημερίδα αριθ. C 118 της 29/04/1999 σ. 0015



ΓΡΑΠΤΗ ΕΡΩΤΗΣΗ E-2013/98 υποβολή: José Apolinário (PSE) προς την Επιτροπή (30 Ιουνίου 1998) Θέμα: Διαθέσιμο περιφερειακό εισόδημα ανά περιφέρεια Πιστεύει άραγε η Επιτροπή ότι η στατιστική βάση που αφορά τις περιφέρειες, η οποία προβλέπεται από την Ατζέντα 2000, αντανακλά το εισόδημα που είναι πραγματικά διαθέσιμο σε κάθε περιφέρεια;
ΓΡΑΠΤΗ ΕΡΩΤΗΣΗ P-2974/98

υποβολή: Luciano Vecchi (PSE) προς την Επιτροπή

(28 Σεπτεμβρίου 1998)

Θέμα: Σοβαρές παρατυπίες κατά τη διεξαγωγή του διαγωνισμού της Επιτροπής COM/A/8-9-10-11-12/98

Από τα έγγραφα που διαβιβάστηκαν στο γραφείο μου εκ μέρους ενός υποψηφίου του γενικού διαγωνισμού COM/A/8-9-10-11-12/98 γινεται σαφές (όπως ο ίδιος αναφέρει στη συνοδευτική επιστολή) ότι υπήρχε και κυκλοφορούσε εκτός των υπηρεσιών της Επιτροπής, πριν από την ημερομηνία διεξαγωγής του διαγωνισμού, η συνολική δοκιμασία (με τις σχετικές απαντήσεις) της εξέτασης λογικής και μαθηματικών.

Σύμφωνα με πληροφορίες που έχω στη διάθεσή μου, ο υποψήφιος κατήγγειλε το γεγονός στην έκθεση του μέλους της εξεταστικής επιτροπής που βρισκόταν στην αίθουσα συναντώντας από την πλευρά του υποδειγματική ευγένεια, κάτι που αντιθέτως δεν διαπίστωσε από την πλευρά του υπόλοιπου προσωπικού που ήταν παρόν στον χώρο διεξαγωγής των εξετάσεων.

Κατά συνέπεια, καλείται η Επιτροπή να εξακριβώσει την πηγή της σοβαρής αυτής παρατυπίας και να προβεί σε όλες τις απαραίτητες ενέργειες προκειμένου να εντοπίσει τους υπεύθυνους.

Εξάλλου, δεδομένου των προαναφερθέντων σοβαρών γεγονότων, κρίνει σκόπιμο η Επιτροπή να προβεί στην ακύρωση του εν λόγω διαγωνισμού;
ΓΡΑΠΤΗ ΕΡΩΤΗΣΗ P-2973/98

υποβολή: Anna Karamanou (PSE) προς την Επιτροπή

(28 Σεπτεμβρίου 1998)

Θέμα: Συμβολή των μέσων μαζικής ενημέρωσης στην αύξηση της σεξουαλικής εκμετάλλευσης των γυναικών

Σύμφωνα με την πρόσφατη ανακοίνωση του Συμβουλίου της Ευρώπης, οι γυναίκες αποτελούν τα πρώτα θύματα σεξουαλικής εκμετάλλευσης μέσω δικτύων, γεγονός που αποτελεί ουσιαστική παραβίαση των ανθρωπίνων δικαιωμάτων. Ο τρόπος με τον οποίο εμφανίζεται η εικόνα της γυναίκας από τα μέσα μαζικής ενημέρωσης συμβάλλει στην αύξηση της σεξουαλικής εκμετάλλευσης των γυναικών στην Ευρώπη καθώς οι έμποροι λευκής σαρκός προσφεύγουν όλο και περισσότερο στα σύγχρονα μέσα μαζικής ενημέρωσης και στη χρήση νέων τεχνολογιών. Με ποιους τρόπους προτίθεται να παρέμβει η Ευρωπαϊκή Επιτροπή και τι μέτρα θα λάβει για την αντιμετώπιση του σοβαρού αυτού προβλήματος;

Απάντηση της κας Gradin εξ ονόματος της Επιτροπής

(10 Νοεμβρίου 1998)

Η Επιτροπή αντιλαμβάνεται ότι η ερώτηση θίγει δύο διαφορετικά θέματα. Το πρώτο αφορά την εικόνα των γυναικών στα μέσα μαζικής ενημέρωσης. Οι γυναίκες συχνά αναπαριστώνται με στερεότυπες εικόνες όπου οι ρόλοι των γυναικών και των ανδρών είναι παραδοσιακοί και άνισοι, συμπεριλαμβανομένων εικόνων οι οποίες θα μπορούσαν ενδεχομένως να ενθαρρύνουν τη σεξουαλική εκμετάλλευση των γυναικών. Η εικόνα των γυναικών στα μέσα μαζικής ενημέρωσης είναι μία από τις κύριες φροντίδες της πολιτικής για ίσες ευκαιρίες της Κοινότητας. Η Επιτροπή χρηματοδότησε από κοινού στα πλαίσια του τρίτου (1991-1995)(1) και του τέταρτου (1996-2000)(2) προγράμματος κοινοτικής δράσης για ίσες ευκαιρίες σειρά σχεδίων για την προώθηση μη στερεότυπων εικόνων για τις γυναίκες στις ραδιοτηλεοπτικές εκπομπές. Επιπλέον, έχει ολοκληρωθεί και θα δημοσιευθεί από την Επιτροπή ευρωπαϊκή επιθεώρηση για την υφιστάμενη έρευνα για τις γυναίκες.

Το δεύτερο θέμα το οποίο θίγει το Αξιότιμο Μέλος του Κοινοβουλίου αφορά την χρήση από τις εγκληματικές οργανώσεις των νέων τεχνολογιών, ιδίως του Ιnternet, σε σχέση με την εμπορία γυναικών για σεξουαλική εκμετάλλευση. Πρέπει να γίνει διάκριση μεταξύ της "σεξουαλικής διαφήμισης" που προσφέρεται στο Internet από ιδιώτες ή ειδικευμένες εταιρείες και τη χρήση του Ιnternet από ορισμένες οργανώσεις για να διεξαγάγουν τις εγκληματικές δραστηριότητές τους οι οποίες δεν περιορίζονται κατ' ανάγκη ή δεν σχετίζονται καν με την εμπορία γυναικών. Η Επιτροπή πρότεινε πρόγραμμα δράσης(3) σχετικά με το παράνομο και επιζήμιο περιεχόμενο του Internet όπου επικεντρώνεται στα θέματα πρόληψης και ευαισθητοποίησης του κοινού. Όσον αφορά την χρήση του Internet από εγκληματικές οργανώσεις, η Εuropol προσπαθεί να αναπτύξει στρατηγική για την απόκτηση μυστικών πληροφοριών και άλλων στοιχείων σχετικά με την εγκληματικότητα στην υψηλή τεχνολογία που θα καλύπτει ευρύτερο πεδίο από την απλή εγκληματικότητα στους υπολογιστές.

(1) COM(90)449 τελικό.

(2) COM(95)381 τελικό.

(3) COM(97)582 τελικό.
ΓΡΑΠΤΗ ΕΡΩΤΗΣΗ E-2442/98

υποβολή: Katerina Daskalaki (UPE) προς την Επιτροπή

(30 Ιουλίου 1998)

Θέμα: Απειλούνται τα μνημεία στο Κοσσυφοπέδιο

Όπως δημοσιεύτηκε στον ευρωπαϊκό Τύπο (Le Soir, 30.6.1998), μοναδικής αξίας ευρωπαϊκοί και παγκόσμιοι πολιτιστικοί θησαυροί βρίσκονται απροστάτευτοι και κινδυνεύουν από ολοσχερή καταστροφή στο Κοσσυφοπέδιο. Ρωμαϊκά μνημεία, χριστιανικά μοναστήρια και εκκλησίες, βυζαντινές εικόνες από τον 14ο αιώνα και σπάνια χειρόγραφα καθώς και ιδιαίτερης αρχιτεκτονικής σημασίας μουσουλμανικά τεμένη απειλούνται άμεσα στις περιοχές των συγκρούσεων.

Θα μπορούσε η Επιτροπή να εξετάσει το ενδεχόμενο αποστολής εμπειρογνωμόνων για την εκτίμηση της κατάστασης καθώς και για τη λήψη μέτρων για τη διάσωση τόσο σημαντικών μνημείων ευρωπαϊκής πολιτιστικής κληρονομιάς;

Απάντηση του κ. Oreja εξ ονόματος της Επιτροπής

(20 Οκτωβρίου 1998)

Η Επιτροπή είναι ενήμερη για τα άρθρα που έχουν δημοσιευθεί στον Τύπο σχετικά με την προστασία και τους κινδύνους που απειλούν τα μνημεία και έργα τέχνης πολιτιστικής κληρονομιάς στο Κοσσυφοπέδιο και πρόκειται για ένα θέμα που της προκαλεί μεγάλες ανησυχίες. Πάντως, η Επιτροπή δεν είναι αρμόδια για την αποστολή εμπειρογνωμόνων προκειμένου να εκτιμήσουν την κατάσταση των εν λόγω μνημείων και έργων τέχνης και για τη λήψη προστατευτικών μέτρων.

Κατά τη γνώμη της Επιτροπής, το θέμα αυτό θα πρέπει να εξεταστεί από τους αρμόδιους υπουργούς στα πλαίσια του Συμβουλίου. Εξάλλου, η Επιτροπή είναι διατεθειμένη, στο πλαίσιο της συνεργασίας της με την ΟΥΝΕΣΚΟ, να εξετάσει το ενδεχόμενο να παράσχει τη συνδρομή της, εφόσον οι οργανισμοί αυτοί αναλάβουν κάποια πρωτοβουλία στο θέμα που θίγεται από το αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ E-3537/98

υποβολή: Richard Corbett (PSE) προς την Επιτροπή

(25 Νοεμβρίου 1998)

Θέμα: Κονδύλιο 3029 προϋπολογισμού

Θα μπορούσε η Επιτροπή να εκδώσει έναν κατάλογο των οργανώσεων στις οποίες χορηγούνται επιδοτήσεις τα τελευταία πέντε χρόνια από το κονδύλιο 3029 προϋπολογισμού;

Ποιά είναι η απάντηση της Επιτροπής στις κριτικές που διατυπώνονται σχετικά με την ύπαρξη προτιμήσεων κατά τη χορήγηση των επιδοτήσεων αυτών, σύμφωνα με τις οποίες οι καθολικές οργανώσεις έχουν επωφεληθεί πολύ περισσότερο σε σχέση με τις μη θρησκευτικές οργανώσεις και τις οργανώσεις κεντροαριστερού χαρακτήρα, ακόμα και όταν οι οργανώσεις αυτές έχουν πολύ μεγαλύτερο αριθμό μελών;

Απάντηση της κ. Cresson εξ ονόματος της Επιτροπής

(14 Δεκεμβρίου 1998)

Η Ευρωπαϊκή Επιτροπή διαβίβαζε κάθε χρόνο στο Κοινοβούλιο τον κατάλογο των επιδοτούμενων οργανώσεων με βάση τη γραμμή του προϋπολογισμού "Υποστήριξη των διεθνών μη κυβερνητικών οργανώσεων νεολαίας"(σήμερα γραμμή A-3029). Οι κατάλογοι των δικαιούχων από το 1995 αποστέλλονται απευθείας στον κ.βουλευτή καθώς και στη Γενική Γραμματεία του Κοινοβουλίου.

Τα κριτήρια επιλεξιμότητας και επιλογής που εφαρμόζονται δημοσιεύθηκαν στην Επίσημη Εφημερίδα, στην πρόσκληση υποβολής προτάσεων (για την επιλογή για το 1998)(1). Τα κριτήρια αυτά δεν αναφέρονται στο θρησκευτικό ή μη χαρακτήρα των οργανώσεων. Έτσι, διαπιστώνουμε ότι στον κατάλογο των δικαιούχων οργανώσεων περιλαμβάνονται οργανώσεις που εκπροσωπούν διαφορετικές θρησκείες και ότι αυτές οι ίδιες θρησκευτικές οργανώσεις δεν αντιπροσωπεύουν παρά ένα μικρό ποσοστό των δικαιούχων: το 1998 λιγότερο από το 10 % οργανώσεων που λάμβαναν επιχορήγηση αυτοχαρακτηρίζονταν πρωταρχικά ως θρησκευτικές οργανώσεις. Εάν αυτές ανήκουν στην πλειονότητά τους στο καθολικό δόγμα, αυτό συμβαίνει επειδή κατά το μεγαλύτερό τους ποσοστό οι αιτήσεις για επιδότηση που υποβλήθηκαν προέρχονται από καθολικές οργανώσεις. Πρέπει να σημειωθεί ότι καμία αίτηση προερχόμενη από μη καθολικές θρησκευτικές οργανώσεις δεν απορρίφθηκε τα τελευταία χρόνια.

Εξ άλλου ένα από τα κριτήρια επιλογής είναι η αντιπροσωπευτικότητα των οργανώσεων; εννοείται ότι αυτό το κριτήριο εφαρμόστηκε και για τις πολιτικές οργανώσεις.

Τέλος αν εξετάσουμε τον κατάλογο των δικαιούχων, είναι σαφές ότι η πλειονότητα των οργανώσεων δεν είναι ούτε θρησκευτικού ούτε πολιτικού προσανατολισμού, αλλά διαρθρώνεται γύρω από στόχους που δεν περιορίζονται σε έναν συγκεκριμένο τύπο δραστηριοτήτων που προσφέρονται στους νέους ή στις φοιτητικές οργανώσεις.

(1) ΕΕ C 374 της 10.12.1997.
ΓΡΑΠΤΗ ΕΡΩΤΗΣΗ E-2275/98

υποβολή: Glyn Ford (PSE) προς το Συμβούλιο

(28 Ιουλίου 1998)

Θέμα: Περιουσιακά στοιχεία από εγκληματικές δραστηριότητες

Τι μέτρα σχεδιάζει να λάβει το Συμβούλιο προκειμένου να χρησιμοποιήσει τη μοναδική ευκαιρία που θα έχει για να εντοπίσει περιουσιακά στοιχεία από εγκληματικές δραστηριότητες τη στιγμή που θα γίνεται η μετατροπή των εθνικών νομισμάτων σε Ευρώ;

Σχεδιάζει να διευρύνει τις αρμοδιότητες της Europol με την προοπτική της δημιουργίας μιας οικονομικής μονάδας που θα επιτρέψει στην ευρεία συνεργασία και συντονισμό των αρμοδίων υπηρεσιών στην Ευρώπη με κύριο στόχο τον έλεγχο των εσόδων που προέρχονται από το λαθρεμπόριο ναρκωτικών;

Απάντηση

(16 Νοεμβρίου 1998)

Επί του παρόντος διάφορες ομάδες του Συμβουλίου εξετάζουν τις δυνατότητες που παρέχονται για τον εντοπισμό περιουσιακών στοιχείων από εγκληματικές δραστηριότητες κατά τη μετάβαση από τα εθνικά νομίσματα στο ευρώ, βάσει προτάσεων των κρατών μελών. Η αυστριακή Προεδρία προετοιμάζει μια πρωτοβουλία με σκοπό να εξασφαλισθεί η κατάλληλη αντιμετώπιση του προβλήματος με τη θέσπιση μέτρων για την προστασία του ευρώ.

Η Europol είναι αρμόδια όσον αφορά τις δραστηριότητες νομιμοποίησης παράνομων κεφαλαίων σε συνάρτηση με το λαθρεμπόριο ναρκωτικών (άρθρο 2 παρ. 3 εδάφιο 1 σε συνδυασμό με το άρθρο 2 παρ. 2 της Σύμβασης Europol). Εξάλλου, στα πλαίσια της εφαρμογής του Προγράμματος Δράσης κατά του οργανωμένου εγκλήματος(1) (βλέπε Σύσταση αριθ. 26) αναλαμβάνονται ήδη διάφορες πρωτοβουλίες προκειμένου να εξασφαλισθεί ότι οι χρηματοπιστωτικές μονάδες οι οποίες έχουν συσταθεί στα κράτη μέλη συνεργάζονται και συντονίζονται καταλλήλως. Το Συμβούλιο έλαβε πρόσφατα τη δεύτερη έκθεση της Επιτροπής όσον αφορά την εφαρμογή της οδηγίας για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες(2) και προτίθεται να λάβει τα κατάλληλα μέτρα για την παρακολούθηση της εφαρμογής των πορισμάτων της έκθεσης αυτής, και ιδίως για την εξασφάλιση του εντοπισμού των περιουσιακών στοιχείων από εγκληματικές δραστηριότητες. Εξάλλου, οι ομάδες και επιτροπές του Συμβουλίου εξετάζουν μία πρόταση που έχει στόχο να διευρύνει την εντολή της Εuropol ώστε να περιλάβει και την καταπολέμηση της παραχάραξης χρήματος (συμπεριλαμβανομένου του Ευρώ).

(1) ΕΕ C 251 της 15.8.1997.

(2) ΕΕ L 166 της 28.6.1991.